title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за изменение на Регламент за изпълнение (ЕС) 2015/378 на Комисията за определяне на правила за прилагането на Регламент (ЕС) № 514/2014 на Европейския парламент и на Съвета по отношение на извършването на годишната процедура по уравняване на сметките и на уравняването с оглед на съответствието

text:
               РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА

               от 5.4.2017 година

               за изменение на Регламент за изпълнение (ЕС) 2015/378 на Комисията за определяне на правила за прилагането на Регламент (ЕС) № 514/2014 на Европейския парламент и на Съвета по отношение на извършването на годишната процедура по уравняване на сметките и на уравняването с оглед на съответствието

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Регламент (ЕС) № 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи
                  1
               , и по-специално член 47, параграф 6 от него,

               като има предвид, че:

               (1)Първото годишно уравняване на сметките, извършено съгласно член 1 от Регламент за изпълнение (ЕС) 2015/378 на Комисията
                  2
               , показа необходимостта да се изясни положението с годишното предварително финансиране, което не е напълно уравнено с предадените годишни сметки.

               (2)Необходимо е да се определят условията за извършване на уравняването с оглед на съответствието и по-специално правилата относно критериите за определяне на нивото на финансовата корекция, която Комисията може да прилага съгласно член 47 от Регламент (ЕС) № 514/2014 след приключването на посочената процедура.

               (3)За да се гарантират правната сигурност и еднаквото третиране на всички държави членки, е от основно значение да се изяснят критериите за установяване на недостатъци в ефективното функциониране на системите за управление и контрол, да се идентифицират основните видове такива недостатъци и да се определят критериите по отношение на нивото на финансовата корекция.

               (4)Поради това Регламент за изпълнение (ЕС) 2015/378 на Комисията следва да бъде съответно изменен.

               (5)Мерките, предвидени в настоящия регламент, са в съответствие със становището на комитета за фондове „Убежище, миграция и интеграция“ и „Вътрешна сигурност“,

               ПРИЕ НАСТОЯЩИЯ РЕГЛАМЕНТ:

               Член 1

               Регламент за изпълнение (ЕС) 2015/378 на Комисията се изменя, както следва:

               1.Член 1 се изменя, както следва:

               а)Параграф 6 се заменя със следното:

               „6. Когато размерът, приет от Комисията в решението за уравняване на годишните сметки за финансова година N, е по-нисък от размера на годишното предварително финансиране за финансова година N, последният се уравнява спрямо първия. Оставащото предварително финансиране се уравнява в хода на следващо уравняване на сметките.

               б)Първата алинея се прилага и в случаите, когато дадена държава членка представи годишни сметки, в които декларира нулево плащане.“

               в)Параграф 7 се заличава.

               2.Вмъкват се следните членове:

               „Член 3a

               Критерии за установяване на недостатъците в ефективното функциониране на системата за управление и контрол

               1.
                     Комисията основава своята оценка по отношение на ефективното функциониране на системата за управление и контрол на всички налични резултати от одити, извършени от държавите членки, службите на Комисията и Сметната палата, както и на резултатите от разследвания, проведени от Европейската служба за борба с измамите, и всякаква друга информация относно съответствието с критериите за определяне, посочени в член 2, параграф 1 от Делегиран регламент (ЕС) № 1042/2014 на Комисията*.

               Оценката на Комисията обхваща условията за вътрешен контрол по националната програма, дейностите по управление и контрол на отговорния орган, както и контролните и одитните дейности на одитния орган и се основава на проверка на съответствието с основните изисквания, посочени в таблица 1 от приложението.

               2.
                     Съответствието с основните изисквания, посочени в параграф 1, съгласно категориите, посочени в таблица 2 от приложението, се използва за оценка на ефективното функциониране на всеки компетентен орган и за формулиране на общо заключение относно системата за управление и контрол. В общото заключение относно системата за управление и контрол се вземат предвид евентуалните смекчаващи или утежняващи фактори.

               3.
                     В случай че според оценката някое от основните изисквания 2, 4, 5, 8, 11, 12 или 14 в таблица 1 от приложението или две или повече от другите основни изисквания в същата таблица попадат в категория 3 или 4, посочена в таблица 2 от приложението, това се счита за вид сериозен недостатък в ефективното функциониране на системата за управление и контрол.

               Член 3б

               Критерии за прилагане и определяне на нивото на финансовите корекции

               1.
                     Комисията прилага финансови корекции, когато установи една или повече единични или системни нередности, или един или повече недостатъци в ефективното функциониране на системата за управление и контрол („недостатъци на системата“).

               За целите на настоящия регламент „нередност“ означава всяко нарушение на правото на Съюза или на националното право, или всяко нарушение на националните правила, произтичащи от действие или бездействие на бенефициер или бенефициери, което има или би имало за резултат нанасянето на вреда на общия бюджет на Европейския съюз чрез начисляване на неоправдан разход.

               Размерът на финансовата корекция се определя въз основа на всеки отделен случай, когато това е възможно, и е равен на точната сума на разходите, които са начислени неправомерно за сметка на общия бюджет на Съюза.

               Когато Комисията установи нередности в представителна извадка от разходи в цялата или част от националната програма, но не е икономически ефективно да провери редовността на другите разходи, корекцията може да бъде определена чрез екстраполиране на резултатите от проверката на извадката за останалата част от съвкупността, от която е съставена.

               Когато Комисията установи системни нередности или недостатъци на системата, но не е възможно дори чрез екстраполиране да се определи точно размерът на корекцията, към разходите, декларирани за засегнатата част от системата в съответствие с индикативните критерии и мащаби, посочени в параграфи 2 и 3, се прилага финансова корекция с единна ставка.

               Корекции с единна ставка може да се прилагат и по отношение на единични случаи на нередности.

               2.
                     Нивото на корекцията с единна ставка се определя, като се отчитат следните фактори:

               а)степента на сериозност на нередността или недостатъка на системата спрямо цялата система или част от нея, или спрямо вида на декларираните разходи;

               б)степента на риска от загуба, на който е бил изложен бюджетът на Съюза в резултат на нередност или недостатък на системата;

               в)до каква степен разходите са податливи на измама поради нередност или недостатък на системата;

               г)евентуалните смекчаващи или утежняващи фактори.

               3.
                     Нивото на корекцията се определя, както следва:

               а)единна ставка в размер на 100 % се прилага, когато нередността или нередностите/недостатъкът или недостатъците на системата е/са толкова съществен/и, чест/и или широкоразпространен/и, че води/ят до пълна неизправност на системата, която излага на риск законосъобразността и редовността на всички съответни разходи;

               б)единна ставка в размер на 25 % се прилага, когато нередността или нередностите/недостатъкът или недостатъците на системата е/са толкова чест/и и широкоразпространен/и, че води/ят до изключително сериозна неизправност на системата, която излага на риск законосъобразността и редовността на много голям дял от съответните разходи;

               в)единна ставка в размер на 10 % се прилага, когато нередността или нередностите/недостатъкът или недостатъците на системата се дължи/ат на частично, слабо или нередовно функциониране на системата, което излага на риск законосъобразността и редовността на голям дял от съответните разходи;

               г)единна ставка от 5 % се прилага, когато нередността или нередностите/недостатъкът или недостатъците на системата се дължи/ат на непоследователно функциониране на системата, което излага на риск законосъобразността и редовността на значителен дял от съответните разходи.

               В съответствие с принципа на пропорционалност тази ставка може да бъде намалена до 2 %, когато се счита, че естеството и сериозността на нередността или недостатъка на системата не оправдават корекция в размер на 5 %.

               4.Когато поради факта, че отговорните органи не са предприели подходящи корективни мерки след прилагането на финансова корекция през дадена финансова година, същият недостатък или недостатъци/същата нередност или нередности е/са установени през следваща финансова година, въз основа на продължаващото наличие на този недостатък или недостатъци/тази нередност или нередности корекцията с единна ставка може да бъде увеличена до размер, който не надвишава следващия размер, предвиден в мащабите, посочени в параграф 3.

               *
                     Делегиран регламент (ЕС) № 1042/2014 на Комисията от 25 юли 2014 година за допълване на Регламент (ЕС) № 514/2014 по отношение на определянето и отговорностите в областта на управлението и контрола на отговорните органи и по отношение на статута и задълженията на одитните органи (ОВ L 289, 3.10.2014 г., стр. 3).“

               3.Добавя се ново приложение съгласно приложението към настоящия регламент.

               Член 2

               Настоящият регламент влиза в сила на двадесетия ден след деня на публикуването му в Официален вестник на Европейския съюз.

               Настоящият регламент е задължителен в своята цялост и се прилага пряко в държавите членки в съответствие с Договорите.

               Съставено в Брюксел на 5.4.2017 година.

                     За Комисията

                     Председател
                     Jean-Claude JUNCKER

                     (1)
                  ОВ L 150, 20.5.2014 г., стр. 112.

                     (2)
                  Регламент за изпълнение (ЕС) 2015/378 на Комисията от 2 март 2015 година за определяне на правила за прилагането на Регламент (ЕС) № 514/2014 на Европейския парламент и на Съвета по отношение на извършването на годишната процедура по уравняване на сметките и на уравняването с оглед на съответствието (OВ L 64, 7.3.2015 г., стр. 30).

    ---documentbreak---

               ПРИЛОЖЕНИЕ

                „ПРИЛОЖЕНИЕ

               Основни изисквания за системите за управление и контрол и класификация на тези изисквания във връзка с ефективното им функциониране

               (посочени в член 3а от Регламент (ЕС) 2015/378)

               Таблица 1

               Основни изисквания

                        Основни изисквания за системите за управление и контрол

                        Съответни организации/органи

                        Обхват

                        1.

                        Подходящо описание и разделение на функциите и подходящи системи за докладване и мониторинг, когато отговорният орган възлага изпълнението на задачи на друга организация

                        Отговорен орган/упълномощен орган

                        Вътрешна среда

                        2.

                        Подходящ подбор на проекти

                        Отговорен орган/упълномощен орган

                        Контролни дейности

                        3.

                        Предоставяне на подходяща информация на бенефициерите, потенциалните бенефициери и обществеността

                        Отговорен орган/упълномощен орган

                        Вътрешна информация и комуникация

                        4.

                        Подходящ контрол

                        Отговорен орган/упълномощен орган

                        Контролни дейности

                        5.

                        Ефективни системи и процедури, които да гарантират, че всички документи за разходите и контролните дейности се съхраняват с цел осигуряване на подходяща одитна следа

                        Отговорен орган/упълномощен орган

                        Контролни дейности

                        6.

                        Надеждни компютризирани системи за счетоводство, съхраняване и предаване на финансовата информация и на данните за показателите с цел мониторинг и докладване

                        Отговорен орган/упълномощен орган

                        Контролни дейности/вътрешна информация и комуникация

                        7.

                        Ефективно прилагане на процедури за предотвратяване, установяване и коригиране на нередности, включително пропорционални мерки за борба с измамите

                        Отговорен орган/упълномощен орган

                        Контролни дейности

                        8.

                        Подходящи процедури за изготвяне на годишните сметки, декларацията за управлението и годишното обобщение на окончателните одитни доклади и извършените контролни дейности

                        Отговорен орган/упълномощен орган

                        Контролни дейности

                        9.

                        Подходяща и пълна отчетност на подлежащите на възстановяване суми, възстановените суми и отменените суми

                        Отговорен орган/упълномощен орган

                        Контролни дейности

                        10.

                        Подходящо описание и разграничение на функциите; функционална независимост от отговорния орган и подходящи системи, чрез които да се гарантира, че всяка друга организация, извършваща одити, разполага с необходимата функционална независимост и взема предвид международно приети стандарти за одит

                        Одитен орган

                        Вътрешна среда

                        11.

                        Подходящи одити на системите

                        Одитен орган

                        Контролни дейности

                        12.

                        Подходящи одити на разходите

                        Одитен орган

                        Контролни дейности

                        13.

                        Подходящи одити на сметките

                        Одитен орган

                        Контролни дейности

                        14.

                        Подходящи процедури за даване на надеждни одитни становища и изготвяне на надеждни одитни доклади

                        Одитен орган

                        Контролни дейности

               Таблица 2

               Класификация на основните изисквания във връзка с работата на системите за управление и контрол

                        Категория 1

                        Функционира добре. Не е необходимо подобрение или е необходимо само незначително подобрение (подобрения)

                        Категория 2

                        Функционира. Необходимо е известно подобрение (подобрения)

                        Категория 3

                        Функционира частично. Необходими са значителни подобрения

                        Категория 4

                        На практика не функционира


title: Регламент за изпълнение (ЕС) № 120/2014 на Комисията от 7 февруари 2014 година за изменение на Регламент (ЕО) № 1981/2006 относно подробни правила за прилагане на член 32 от Регламент (ЕО) № 1829/2003 на Европейския парламент и на Съвета по отношение на референтната лаборатория на Общността за генетично модифицирани организми  текст от значение за ЕИП

text:
               8.2.2014

               BG

               Официален вестник на Европейския съюз

               L 39/46

         РЕГЛАМЕНТ ЗА ИЗПЪЛНЕНИЕ (ЕС) № 120/2014 НА КОМИСИЯТА
   от 7 февруари 2014 година
   за изменение на Регламент (ЕО) № 1981/2006 относно подробни правила за прилагане на член 32 от Регламент (ЕО) № 1829/2003 на Европейския парламент и на Съвета по отношение на референтната лаборатория на Общността за генетично модифицирани организми
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1829/2003 на Европейския парламент и на Съвета от 22 септември 2003 г. относно генетично модифицираните храни и фуражи (1), и по-специално член 32, втора и пета алинея от него,
   като има предвид, че:

               (1)

               С Регламент (ЕО) № 1981/2006 на Комисията (2), изменен с Регламент за изпълнение (ЕС) № 503/2013 (3), се установяват подробни правила за прилагането на член 32 от Регламент (ЕО) № 1829/2003. Необходимо е тези правила да се актуализират — по-специално по отношение на финансовите вноски на заявителите — с цел да се отчетат промените в разходите, извършени при изпитването и валидирането на методите за откриване, както и промените в разпределянето на задачите в държавите членки.

               (2)

               В регламента следва да се отчете и увеличаващият се брой генетично модифицирани организми (ГМО), съдържащи множествени трансформационни събития с нарастваща комбинация от единични трансформационни събития.

               (3)

               Необходимо е да се актуализира списъкът на определените национални референтни лаборатории, които подпомагат референтната лаборатория на Общността (РЛО), посочена в член 32, първа алинея от Регламент (ЕО) № 1829/2003, в изпитването и валидирането на методите за откриване, така че да се отчетат промените в определянето на националните референтни лаборатории от държавите членки и да се включат лабораториите в новоприсъединените държави — членки на ЕС.

               (4)

               Следва да се определят преходни мерки, за да се даде възможност на заявителите, които са получили потвърждение на заявлението за разрешение от националния компетентен орган в съответствие с Регламент (ЕО) № 1829/2003 преди влизането в сила на настоящия регламент, да заплатят финансовите вноски в съответствие с Регламент (ЕО) № 1981/2006.

               (5)

               Следва да се обърне необходимото внимание на публичните научноизследователски институции, установени в ЕС, които подават заявления за разрешения за ГМО във връзка с проекти, финансирани предимно чрез публичния сектор, като в такива случаи следва да се предвиди намаляване на размера на финансовата вноска.

               (6)

               Поради това Регламент (ЕО) № 1981/2006 следва да бъде съответно изменен.

               (7)

               Предвидените в настоящия регламент мерки са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 1981/2006 се изменя, както следва:

               1)

               В член 2 буква а) се заменя със следното:

                           „a)

                           „пълна процедура на валидиране“ означава:

                                       i)

                                       оценката на критериите за ефикасност на методa чрез съобразени с международните стандарти колаборативни изпитвания с участието на национални референтни лаборатории, като критериите са предложени от заявителя и са в съответствие с документа, озаглавен „Определяне на минимални изисквания към ефикасността на аналитичните методи за изследване на ГМО“ (4), на който се прави позоваване:

                                                   —

                                                   в случай на генетично модифицирани растения за употреба като храна или фураж, храни или фуражи, съдържащи или състоящи се от генетично модифицирани растения, и храни, произведени от генетично модифицирани растения или съдържащи съставки, произведени от генетично модифицирани растения, или фуражи, произведени от такива растения — в точка 3.1.В.4 от приложение III към Регламент за изпълнение (ЕС) № 503/2013 на Комисията (5),

                                                   —

                                                   във всички други случаи — в точка 1, буква Б) от приложение I към Регламент (ЕО) № 641/2004;

                                             и

                                       ii)

                                       оценката на прецизността и достоверността на метода, предложен от заявителя.

                  (4)  http://gmo-crl.jrc.ec.europa.eu/doc/Min_Perf_Requirements_Analytical_methods.pdf, РЛО и Европейска мрежа от лаборатории за ГМО, 13 октомври 2008 г."

                  (5)  ОВ L 157, 8.6.2013 г., стp. 1.“"

               2)

               В член 2 се добавят следните определения:

                           „д)

                           „ГМО, съдържащ единично трансформационно събитие“ означава ГМО, който е бил получен чрез единичен процес на трансформация;

                           е)

                           „ГМО, съдържащ множествени трансформационни събития“ означава ГМО, съдържащ повече от едно единично трансформационно събитие и получен чрез конвенционално кръстосване, котрансформация или вторична трансформация.“

               3)

               Член 3 се заменя със следното:
               „Член 3
               Вноски
               1.   За всяко заявление за ГМО, съдържащ единично трансформационно събитие, заявителят заплаща на РЛО фиксирана вноска от 40 000 EUR.
               2.   РЛО изисква от заявителя да заплати допълнителна вноска от 65 000 EUR, когато е необходимо да бъде извършена пълна процедура на валидиране на метод за откриване и идентифициране на ГМО, съдържащ единично трансформационно събитие, съгласно изискванията в следните разпоредби:

                           а)

                           приложение III към Регламент за изпълнение (ЕС) № 503/2013, ако заявлението е свързано със:

                                       i)

                                       генетично модифицирани растения за употреба като храна или фураж;

                                       ii)

                                       храни или фуражи, съдържащи или състоящи се от генетично модифицирани растения;

                                       iii)

                                       храни, произведени от генетично модифицирани растения или съдържащи съставки, които са произведени от генетично модифицирани растения, или фуражи, които са произведени от такива растения; или

                           б)

                           приложение I към Регламент (ЕО) № 641/2004 — във всички останали случаи.

                     3.   За всяко заявление за ГМО, съдържащ множествени трансформационни събития, когато методът за откриване и идентифициране на всяко единично трансформационно събитие, съставящо ГМО, е валидиран от РЛО или когато валидирането още не е приключило, фиксираната вноска зависи от броя (N) на единичните трансформационни събития, съставящи ГМО, и се изчислява по следната формула: 20 000 EUR + (N × 5 000 EUR). При изчислението се взема предвид само ГМО, съдържащ множествени трансформационни събития с най-голям брой единични трансформационни събития.
               4.   За всяко заявление за ГМО, съдържащ множествени трансформационни събития и съставен от едно или повече единични трансформационни събития, по отношение на които методът за откриване и идентифициране не е валидиран от РЛО или няма валидиране, което да е в ход за този метод, вноската се изчислява по следния начин: член 3, параграфи 1 2 се прилагат за единичните трансформационни събития, за които не съществува валидиран метод, а член 3, параграф 3 — за ГМО, съдържащ множествени трансформационни събития, като N отговаря на броя единични трансформационни събития, съставящи ГМО, за които съществува валидиран метод.
               5.   РЛО намалява размера на допълнителната вноска, посочена в параграф 2, пропорционално на спестените разходи:

                           а)

                           когато материалът, необходим за осъществяването на пълната процедура на валидиране, е предоставен от заявителя; и/или

                           б)

                           когато заявителят предостави данни, които се отнасят до модули — например протоколи за извличане на ДНК и специфични системи за описване на видове, които вече са валидирани и публикувани от РЛО.

                     6.   Когато разходите за валидиране на метода за откриване и идентифициране, предложен от заявителя, надхвърлят с най-малко 50 % размера на финансовите вноски, посочени в параграфи 1, 2 и 3, се изисква допълнителна вноска. Допълнителната вноска покрива 50 % от частта от разходите, надвишаваща размера на вноските, посочени в параграфи 1, 2 и 3.
               7.   Без да се засягат разпоредбите на член 5, параграф 3, вноските, предвидени в параграфи 1—6, остават дължими в случай на оттегляне на заявлението.“

               4)

               Член 4 се изменя, както следва:

                           а)

                           параграф 1 се заменя със следното:
                           „1.   Когато заявителят е МСП със седалище в развиваща се държава или е установена в ЕС публична научноизследователска институция, чието заявление се отнася до проект, финансиран основно от публичния сектор, финансовите вноски, посочени в член 3, параграфи 1—4, се намаляват с 50 %.“

                           б)

                           параграф 3 се заменя със следното:
                           „3.   Член 3, параграф 6 не се прилага по отношение на заявителите, посочени в член 4, параграф 1.“

               5)

               Член 5 се изменя, както следва:

                           а)

                           параграфи 1, 2 и 3 се заменят със следното:
                           „1.   Когато заявителят предава пробите от храни и фуражи и техните контролни проби на РЛО в съответствие с член 5, параграф 3, буква й) или член 17, параграф 3, буква й) от Регламент (ЕО) № 1829/2003, той представя доказателство, че вноската, посочена в член 3, параграфи 1, 3 и/или 4, е била заплатена на РЛО.
                           2.   Когато в съответствие с член 3, параграф 2 се изисква извършването на пълна процедура на валидиране, РЛО изпраща съответното официално писмено уведомление до заявителя, като изисква дължимата съгласно посочената разпоредба сума да бъде заплатена преди започването на стъпка 4 (съвместно изпитване) от процедурата на валидиране.
                           3.   Когато в съответствие с член 3, параграф 6 РЛО очаква разходите по валидирането на предложения от заявителя метод за откриване да надхвърлят с най-малко 50 % размера на финансовите вноски, посочени в член 3, параграфи 1—4, тя изпраща до заявителя писмено уведомление за очаквания размер на допълнителните разходи.
                           Ако в рамките на един месец след датата на получаване на уведомлението заявителят оттегли своето заявление, допълнителната вноска, посочена в член 3, параграф 6, не е дължима.
                           След като валидирането на метода за откриване приключи, РЛО уведомява писмено заявителя за действителните и надлежно обосновани разходи, извършени при валидирането на метода за откриване, и изисква заплащане на вноската, дължима в съответствие с член 3, параграф 6.“;

                           б)

                           параграф 5 се заличава;

                           в)

                           параграф 7, първа алинея се заменя със следното:
                           „Вноските, посочени в параграфи 2 и 3, се заплащат от заявителя в рамките на 45 дни от датата на получаване на уведомлението. Стъпка 4 (съвместно изпитване) от процедурата на валидиране не може да започне преди получаването на посочените вноски.“

               6)

               В член 6 параграф 2 се заменя със следните параграфи 2 и 3:
               „2.   Изброените в приложение II национални референтни лаборатории се избират на случаен принцип за участие в международно съвместно изпитване за валидиране и получават от РЛО вноска в размер на 2 400 EUR за разходите, свързани с тяхното участие. В случая, посочен в член 4, параграф 1, тази сума се намалява пропорционално.
               3.   РЛО и изброените в приложение II национални референтни лаборатории, които участват в изпитването за валидиране, сключват писмено споразумение за определяне на взаимоотношенията помежду си, и по-специално на финансовите въпроси.“

               7)

               В приложение I буква а) се заменя със следното:

                           „а)

                           да бъдат акредитирани в съответствие с ЕN ISO/IEC 17025 относно „Общи изисквания за компетентността на лаборатории за изпитване и калибриране“ или в съответствие с еквивалентен международен стандарт, който гарантира, че лабораториите:

                                       —

                                       разполагат с подходящо квалифициран персонал, който е преминал необходимото обучение относно аналитичните методи, използвани за откриването и идентифицирането на ГМО и ГМ в храните и фуражите,

                                       —

                                       разполагат с необходимото оборудване за провеждане на изискваните анализи,

                                       —

                                       имат подходяща административна инфраструктура,

                                       —

                                       имат достатъчен капацитет за обработка на данните за изготвяне на технически доклади и за бърза комуникация с другите лаборатории, участващи в изпитването и валидирането на методи за откриване.

                                 До 31 декември 2014 г. се разрешава участието на лаборатории, изброени в приложение II към настоящия регламент, които все още не са акредитирани, при условие че декларират, че са в процес на акредитиране и представят на РЛО доказателство за техническа компетентност.“

               8)

               Приложение II се заменя с приложението към настоящия регламент.

         Член 2
   Преходни мерки
   Членове 3—5 от Регламент (ЕО) № 1981/2006, съдържащи разпоредби относно финансовите вноски, продължават да се прилагат по отношение на кандидатите, които са получили потвърждение на заявлението за разрешение от националния компетентен орган в съответствие с Регламент (ЕО) № 1829/2003 г. преди влизането в сила на настоящия регламент.
   Член 3
   Влизане в сила
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко в държавите членки в съответствие с Договорите.
      Съставено в Брюксел на 7 февруари 2014 година.

            За Комисията

            Председател

         José Manuel BARROSO

      (1)  ОВ L 268, 18.10.2003 г., стр. 1.

      (2)  ОВ L 368, 23.12.2006 г., стр. 99.

      (3)  ОВ L 157, 8.6.2013 г., стр. 1.

      ПРИЛОЖЕНИЕ

            „ПРИЛОЖЕНИЕ II

               Национални референтни лаборатории, подпомагащи референтната лаборатория на Общността при изпитването и валидирането на методи за откриване, както е посочено в член 6, параграф 1

               Belgique/België

                        —

                        Centre wallon de Recherches agronomiques (CRA-W),

                        —

                        Institut Scientifique de Santé Publique (ISP) — Wetenschappelijk Instituut Volksgezondheid (WIV),

                        —

                        Instituut voor Landbouw- en Visserijonderzoek (ILVO);

               България

                        —

                        Национален център по обществено здраве и анализи (НЦОЗА), София, Сектор ГМО;

               Česká republika

                        —

                        Výzkumný ústav rostlinné výroby, v.v.i. (VÚRV), Praha;

               Danmark

                        —

                        Danmarks Tekniske Universitet, DTU Fødevareinstituttet, Afdeling for Toksikologi og Risikovurdering (1),

                        —

                        Ministeriet for Fødevarer, Landbrug og Fiskeri, Fødevarestyrelsen, Sektion for Plantediagnostik, Ringsted;

               Deutschland

                        —

                        Chemisches und Veterinäruntersuchungsamt (CVUA) Freiburg,

                        —

                        Landwirtschaftliches Technologiezentrum Augustenberg (LTZ),

                        —

                        Bayerisches Landesamt für Gesundheit und Lebensmittelsicherheit (LGL),

                        —

                        Landeslabor Berlin-Brandenburg, Berlin,

                        —

                        Landeslabor Berlin-Brandenburg, Frankfurt/Oder,

                        —

                        Institut für Hygiene und Umwelt der Hansestadt Hamburg,

                        —

                        Landesbetrieb Hessisches Landeslabor — Standort Kassel,

                        —

                        Landesamt für Landwirtschaft, Lebensmittelsicherheit und Fischerei (LALLF) Mecklenburg-Vorpommern,

                        —

                        Niedersächsisches Landesamt für Verbraucherschutz und Lebensmittelsicherheit (LAVES) — Lebensmittel- und Veterinärinstitut Braunschweig/Hannover,

                        —

                        Landesuntersuchungsamt Rheinland-Pfalz — Institut für Lebensmittelchemie Trier,

                        —

                        Landwirtschaftliche Untersuchungs- und Forschungsanstalt (LUFA) Speyer,

                        —

                        Landesamt für Verbraucherschutz — Abteilung D Veterinärmedizinische, mikro- und molekularbiologische Untersuchungen, Saarland,

                        —

                        Staatliche Betriebsgesellschaft für Umwelt und Landwirtschaft, Geschäftsbereich Labore Landwirtschaft, Sachsen,

                        —

                        Landesuntersuchungsanstalt für das Gesundheits- und Veterinärwesen Sachsen (LUA),

                        —

                        Landesamt für Verbraucherschutz Sachsen-Anhalt — Fachbereich Lebensmittelsicherheit,

                        —

                        Landeslabor Schleswig-Holstein,

                        —

                        Thüringer Landesamt für Verbraucherschutz (TLV),

                        —

                        Bundesinstitut für Risikobewertung (BfR),

                        —

                        Bundesamt für Verbraucherschutz und Lebensmittelsicherheit (BVL);

               Eesti

                        —

                        Tallinna Tehnikaülikooli (TTÜ) geenitehnoloogia instituut, DNA analüüsi labor;

               Éire

                        —

                        Food and Environment Research Agency (FERA) Sand Hutton, York;

               Elláda

                        —

                        Ελληνικός Γεωργικός Οργανισμός „ΔΗΜΗΤΡΑ“, Γενική Διεύθυνση Αγροτικής Έρευνας, Ινστιτούτο Τεχνολογίας Γεωργικών Προϊόντων, Εργαστήριο Γενετικής Ταυτοποίησης, Αθήνα,

                        —

                        Υπουργείο Οικονομικών, Γενική Γραμματεία Δημοσίων Εσόδων, Γενική Διεύθυνση Γενικού Χημείου του Κράτους (ΓΧΚ), Διεύθυνση Τροφίμων; Αθήνα;

               España

                        —

                        Centro Nacional de Alimentación, Agencia Española de Seguridad Alimentaria y Nutrición (CNA-AESAN),

                        —

                        Laboratorio Arbitral Agroalimentario del Ministerio de Agricultura, Alimentación y Medio Ambiente (LAA-MAGRAMA);

               France

                        —

                        Groupement d’Intérêt Public — Groupe d’Etude et de contrôle des Variétés et des Semences (GIP-GEVES),

                        —

                        Laboratoire du Service Commun des Laboratoires (SCL) d’Illkirch-Graffenstaden,

                        —

                        Laboratoire de la Santé des Végétaux (ANSES), Angers;

               Hrvatska

                        —

                        Odsjek za kvantifikaciju GMO i procjenu rizika, Hrvatski zavod za javno zdravstvo;

               Italia

                        —

                        Centro di Ricerca per la Sperimentazione in Agricoltura, Centro di Sperimentazione e Certificazione delle Sementi (CRA-SCS), Sede di Tavazzano — Laboratorio,

                        —

                        Istituto Superiore di Sanità, Dipartimento di Sanità Pubblica Veterinaria e Scurezza Alimentare — Reparto OGM e xenobiotici di origine fungina (ISS-DSPVSA),

                        —

                        Istituto Zooprofilattico Sperimentale delle Regioni Lazio e Toscana, Centro di Referenza Nazionale per la Ricerca di OGM (CROGM);

               Kypros

                        —

                        Γενικό Χημείο του Κράτους (ΓΧΚ);

               Latvija

                        —

                        Pārtikas drošības, dzīvnieku veselības un vides zinātniskais institūts „BIOR“;

               Lietuva

                        —

                        Nacionalinio maisto ir veterinarijos rizikos vertinimo instituto Molekulinės biologijos ir Genetiškai modifikuotų organizmų tyrimų skyrius;

               Luxembourg

                        —

                        Laboratoire National de Santé (LNS), Division du contrôle des denrées alimentaires;

               Magyarország

                        —

                        Nemzeti Élelmiszerlánc-biztonsági Hivatal (NÉBIH);

               Malta

                        —

                        LGC Limited UK;

               Nederland

                        —

                        RIKILT — Wageningen UR,

                        —

                        Nederlandse Voedsel en Waren Autoriteit (NVWA);

               Österreich

                        —

                        Österreichische Agentur für Gesundheit und Ernährungssicherheit GmbH — Institut für Lebensmittelsicherheit Wien, Abteilung für Molekular- und Mikrobiologie (AGES — MOMI),

                        —

                        Umweltbundesamt GmbH;

               Polska

                        —

                        Instytut Hodowli i Aklimatyzacji Roślin (IHAR); Laboratorium Kontroli Genetycznie Modyfikowanych Organizmów, Błonie,

                        —

                        Instytut Zootechniki — Państwowy Instytut Badawczy, Krajowe Laboratorium Pasz, Lublin,

                        —

                        Państwowy Instytut Weterynaryjny — Państwowy Instytut Badawczy, Puławy,

                        —

                        Regionalne Laboratorium Badań Żywności Genetycznie Modyfikowanej w Tarnobrzegu;

               Portugal

                        —

                        Laboratório de OGM, Instituto Nacional de Investigação Agrária e Veterinária (INIAV), Unidade Estratégica de Investigação e Serviços de Sistemas Agrários e Florestais e Sanidade Vegetal (UEIS-SAFSV);

               România

                        —

                        Laboratorul Național de Referință pentru OMG din alimente și furaje, Institutul de Diagnostic și Sănătate Animală, București;

               Slovenija

                        —

                        Kmetijski inštitut Slovenije (KIS), Ljubljana,

                        —

                        Nacionalni inštitut za biologijo (NIB), Ljubljana;

               Slovensko

                        —

                        Ústredný kontrolný a skúšobný ústav poľnohospodársky, Oddelenie molekulárnej biológie NRL Bratislava,

                        —

                        Štátny veterinárny a potravinový ústav, Dolný Kubín (State Veterinary and Food Institute Dolný Kubín);

               Suomi/Finland

                        —

                        Tullilaboratorio,

                        —

                        Elintarviketurvallisuusvirasto Evira;

               Sverige

                        —

                        Livsmedelsverket (SLV);

               United Kingdom

                        —

                        Food and Environment Research Agency (FERA),

                        —

                        LGC Limited (LGC),

                        —

                        Science and Advice for Scottish Agriculture (SASA).“

         (1)  До 1 януари 2014 г.


title: Регламент за изпълнение (ЕС) № 359/2013 на Комисията от 18 април 2013 година за изменение на Регламент (ЕО) № 1484/95 по отношение на представителните цени в секторите на птичето месо, яйцата и яйчния албумин

text:
               19.4.2013

               BG

               Официален вестник на Европейския съюз

               L 109/25

         РЕГЛАМЕНТ ЗА ИЗПЪЛНЕНИЕ (ЕС) № 359/2013 НА КОМИСИЯТА
   от 18 април 2013 година
   за изменение на Регламент (ЕО) № 1484/95 по отношение на представителните цени в секторите на птичето месо, яйцата и яйчния албумин
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 143 във връзка с член 4 от него,
   като взе предвид Регламент (ЕО) № 614/2009 на Съвета от 7 юли 2009 г. относно общия режим на обмен на яйчен албумин и млечен албумин (2), и по-специално член 3, параграф 4 от него,
   като има предвид, че:

               (1)

               Регламент (ЕО) № 1484/95 на Комисията (3) определя правилата за прилагане на режима, свързан с прилагането на допълнително мито при внос, и представителните цени в секторите на птичето месо и яйцата, както и на яйчния албумин.

               (2)

               Редовната проверка на данните, на които се основава определянето на представителните цени за продуктите от секторите на птичето месо, яйцата и яйчния албумин, показва, че е необходимо да се променят представителните цени при внос на някои продукти, като се има предвид разликата в цените в зависимост от произхода.

               (3)

               Регламент (ЕО) № 1484/95 следва да бъде съответно изменен.

               (4)

               За да се гарантира, че тази мярка се прилага възможно най-скоро след представянето на актуализираните данни, настоящият регламент следва да влезе в сила в деня на публикуването му.

               (5)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 1484/95 се заменя с текста на приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 18 април 2013 година.

            За Комисията, от името на председателя,
         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 181, 14.7.2009 г., стр. 8.

      (3)  ОВ L 145, 29.6.1995 г., стр. 47.

      ПРИЛОЖЕНИЕ

            „ПРИЛОЖЕНИЕ I

                        Код по КН

                        Описание на стоките

                        Представителна цена
                        (EUR/100 kg)

                        Гаранция, посочена в член 3, параграф 3
                        (EUR/100 kg)

                        Произход (1)

                        0207 12 10

                        Неразфасовани замразени „пилета 70 %“

                        148,8

                        0

                        AR

                        0207 12 90

                        Неразфасовани замразени „пилета 65 %“

                        164,4

                        0

                        AR

                        157,2

                        0

                        BR

                        0207 14 10

                        Обезкостени замразени разфасовки от петли или кокошки

                        254,8

                        14

                        AR

                        247,1

                        16

                        BR

                        303,9

                        0

                        CL

                        258,1

                        13

                        TH

                        0207 27 10

                        Обезкостени, замразени разфасовки от пуйки

                        315,6

                        0

                        BR

                        306,2

                        0

                        CL

                        0408 11 80

                        Яйчни жълтъци

                        375,8

                        0

                        AR

                        0408 91 80

                        Яйца без черупки, сушени

                        469,1

                        0

                        AR

                        1602 32 11

                        Приготвени храни от петли или кокошки без топлинна обработка

                        292,4

                        0

                        BR

                        3502 11 90

                        Яйчен албумин, изсушен

                        750,3

                        0

                        AR

         (1)  Номенклатура на страните, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „друг произход“.“


title: Регламент за изпълнение (ЕС) 2015/2245 на Комисията от 3 декември 2015 година за изменение за 239-и път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда

text:
               4.12.2015

               BG

               Официален вестник на Европейския съюз

               L 318/26

         РЕГЛАМЕНТ ЗА ИЗПЪЛНЕНИЕ (ЕС) 2015/2245 НА КОМИСИЯТА
   от 3 декември 2015 година
   за изменение за 239-и път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 881/2002 на Съвета от 27 май 2002 г. за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда (1), и по-специално член 7, параграф 1, буква а) и член 7а, параграфи 1 и 5 от него,
   като има предвид, че:

               (1)

               В приложение I към Регламент (ЕО) № 881/2002 са изброени лицата, групите и образуванията, обхванати от мерките за замразяване на средства и икономически ресурси съгласно същия регламент.

               (2)

               На 14 октомври 2015 г. Комитетът по санкциите към Съвета за сигурност на Организацията на обединените нации (СС на ООН) реши да измени едно вписване в списъка на лицата, групите и образуванията, спрямо които следва да се прилага замразяване на средства и икономически ресурси. На 26 октомври, 12 ноември и 25 ноември 2015 г. СС на ООН реши да заличи общо четири вписвания в списъка. Освен това на 30 ноември 2015 г. СС на ООН одобри добавянето на едно вписване във въпросния списък. Приложение I към Регламент (ЕО) № 881/2002 следва да бъде съответно актуализирано.

               (3)

               За да се гарантира, че предвидените в настоящия регламент мерки са ефективни, настоящият регламент следва да влезе в сила незабавно,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 881/2002 се изменя в съответствие с приложението към настоящия регламент.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 3 декември 2015 година.

            За Комисията,

            от името на председателя,

            Началник на Службата за инструментите в областта на външната политика

      (1)  ОВ L 139, 29.5.2002 г., стр. 9.

      ПРИЛОЖЕНИЕ
      Приложение I към Регламент (ЕО) № 881/2002 се изменя, както следва:

                  1)

                  В категорията „Физически лица“ се добавя следното вписване:
                  „Emrah Erdogan (наричан още a) Imraan Al-Kurdy, б) Imraan, в) Imran, г) Imran ibn Hassan, д) Salahaddin El Kurdy, е) Salahaddin Al Kudy, ж) Salahaddin Al-Kurdy, з) Salah Aldin, и) Sulaiman, й) Ismatollah, к) Ismatullah, л) Ismatullah Al Kurdy). Дата на раждане: 2.2.1988 г. Място на раждане: Karliova, Турция. Адрес: затвор Werl, Германия (от май 2015 г.). Гражданство: германско. Паспорт № BPA C700RKL8R4 (германски документ за самоличност, издаден на 18 февруари 2010 г., валиден до 17 февруари 2016 г.). Други сведения: а) физическо описание: цвят на очите: кафяв; цвят на косата: кафяв; телосложение: силно, тегло: 92 кг, височина: 176 см, белег по рождение на дясната страна на гърба. б) име на майката: Emine Erdogan. в) име на бащата: Sait Erdogan.“

                  2)

                  Вписването „Abu Bakar Ba'asyir (наричан още: а) Baasyir, Abu Bakar, б) Bashir, Abu Bakar, в) Abdus Samad, г) Abdus Somad). Дата на раждане: 17.8.1938 г. Месторождение: Jombang, East Java, Индонезия. Националност: индонезиец.“ в категорията „Физически лица“ се заменя със следното:
                  „Abu Bakar Ba'asyir (наричан още: а) Baasyir, Abu Bakar, б) Bashir, Abu Bakar, в) Abdus Samad, г) Abdus Somad). Дата на раждане: 17.8.1938 г. Месторождение: Jombang, East Java, Индонезия. Адрес: Индонезия (в затвор). Гражданство: индонезийско.“

                  3)

                  В категорията „Физически лица“ се заличават следните вписвания:

                              а)

                                 „Mohammed Ahmed Shawki Al Islambolly (известен още като: a) Abu Khalid, б) Abu Ja'far, в) Mohamed El Islambouli). Адрес: а) Пакистан, б) Афганистан. Дата на раждане: 21.1.1957 г. Месторождение: El-Minya, Qena, Египет. Гражданство: египетско. Други сведения: а) име на бащата: Shawki al-Islambolly; б) член на египетския ислямски джихад. Дата на определянето, посочена в член 2a, параграф 4, буква б): 29.9.2005 г.“

                              б)

                                 „Mohamed Amine Akli (известен още като: a) Akli Amine Mohamed, б) Killech Shamir, в) Kali Sami, г) Elias). Адрес: Алжир. Месторождение: Bordj el Kiffane, Алжир. Дата на раждане: 30.3.1972 г. Гражданство: алжирско. Други сведения: а) име на бащата: Lounes; б) име на майката: Kadidja; в) без право на достъп в Шенгенското пространство; г) депортиран от Испания в Алжир през август 2009 г. Дата на определянето, посочено в член 2a, параграф 4, буква б): 25.6.2003 г.“

                              в)

                                 „Chiheb Ben Mohamed Ben Mokhtar Al-Ayari (известен още като: а) Hichem Abu Hchem, б) Ayari Chihbe, в) Ayari Chied, в) Adam Hussainy, г) Hichem, д) Abu Hichem, е) Moktar). Адрес: Via Bardo, Тунис, Тунис. Дата на раждане: 19.12.1965 г. Месторождение: а) Тунис, Тунис; б) Гърция. Гражданство: тунизийско. Паспорт №: L246084 (тунизийски паспорт, издаден на 10.6.1996 г., изтекъл на 9.6.2001 г.). Други сведения: а) екстрадиран от Италия в Тунис на 13 април 2006 г.; б) име на майката: Fatima al-Tumi, в) без право на достъп в Шенгенското пространство. Дата на определянето, посочено в член 2a, параграф 4, буква б): 25.6.2003 г.“

                              г)

                                 „Nazih Abdul Hamed Nabih Al-Ruqai'i (известен още като: a) Anas Al-Liby, б) Anas Al-Sibai в) Nazih Abdul Hamed Al-Raghie). Адрес: Al Nawafaliyyin, Jarraba Street, Taqsim Al Zuruq, Триполи, Либийска арабска джамахирия. Дата на раждане: а) 30.3.1964 г., б) 14.5.1964 г. Месторождение: Триполи, Либийска арабска джамахирия. Националност: либийска. Паспорт №: 621570. Национален идентификационен номер: 200310/I. Дата на определянето, посочена в член 2a, параграф 4, буква б): 17.10.2001 г.“


title: Регламент за изпълнение (ЕС) 2016/1845 на Комисията от 18 октомври 2016 година за определяне на коефициента на разпределение, който трябва да се приложи по отношение на заявленията за помощ за намаляване на производството на мляко в съответствие с Делегиран регламент (ЕС) 2016/1612

text:
               19.10.2016

               BG

               Официален вестник на Европейския съюз

               L 282/42

         РЕГЛАМЕНТ ЗА ИЗПЪЛНЕНИЕ (ЕС) 2016/1845 НА КОМИСИЯТА
   от 18 октомври 2016 година
   за определяне на коефициента на разпределение, който трябва да се приложи по отношение на заявленията за помощ за намаляване на производството на мляко в съответствие с Делегиран регламент (ЕС) 2016/1612
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Делегиран регламент (ЕС) 2016/1612 на Комисията от 8 септември 2016 г. за предоставяне на помощ за намаляване на производството на мляко (2), и по-специално член 4, параграф 2 от него,
   като има предвид, че:

               (1)

               С Делегиран регламент (ЕС) 2016/1612 се предвижда помощ за производителите на мляко, които поемат ангажимент да намалят своите доставки на краве мляко за период от три месеца. Тази помощ се изплаща въз основа на заявления за помощ. Когато общият обем, обхванат от допустимите и правдоподобни заявления, за които има уведомление, надвишава общото максимално количество, посочено в член 1, параграф 1 от същия регламент, държавите членки следва да приложат коефициент на разпределение за количеството, обхванато от всяко заявление за помощ.

               (2)

               Количествата, обхванати от заявленията за помощ, подадени за месеците ноември и декември 2016 г. и януари 2017 г., надвишават общия максимален обем. Поради това е необходимо да бъде определен коефициент на разпределение.

               (3)

               С цел бързо прилагане на Делегиран регламент (ЕС) 2016/1612 настоящият регламент следва да влезе в сила в деня след публикуването му,

         ПРИЕ НАСТОЯЩИЯ РЕГЛАМЕНТ:
   Член 1
   Коефициентът на разпределение, който се прилага за количествата, обхванати от заявленията за помощ за намаляване на доставките на краве мляко през ноември и декември 2016 г. и януари 2017 г. в съответствие с Делегиран регламент (ЕС) 2016/1612, е 0,12462762.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 октомври 2016 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 242, 9.9.2016 г., стр. 4.


title: Регламент за изпълнение (ЕС) 2015/2455 на Комисията от 21 декември 2015 година относно класирането на някои стоки в Комбинираната номенклатура

text:
               24.12.2015

               BG

               Официален вестник на Европейския съюз

               L 339/40

         РЕГЛАМЕНТ ЗА ИЗПЪЛНЕНИЕ (ЕС) 2015/2455 НА КОМИСИЯТА
   от 21 декември 2015 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

               (2)

               С Регламент (ЕИО) № 2658/87 са определени общите правила за тълкуване на Комбинираната номенклатура. Тези правила се прилагат също така и за всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

               (3)

               В съответствие с тези общи правила стоките, описани в колона 1 на таблицата в приложението, следва да бъдат класирани в кода по КН, посочен в колона 2, на основание на посоченото в колона 3 на същата таблица.

               (4)

               Целесъобразно е да се предвиди обвързващата тарифна информация, издадена по отношение на обхванатите от настоящия регламент стоки и която не е в съответствие с него, да може да продължи да се използва от титуляря за известен период от време в съответствие с член 12, параграф 6 от Регламент (ЕИО) № 2913/92 на Съвета (2). Този период следва да бъде определен на три месеца.

               (5)

               Комитетът по Митническия кодекс не е издал становище в рамките на срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 на таблицата в приложението, се класират в Комбинираната номенклатура в кода по КН, посочен в колона 2 на същата таблица.
   Член 2
   Обвързващата тарифна информация, която не е в съответствие с настоящия регламент, може да продължи да се използва съгласно член 12, параграф 6 от Регламент (ЕИО) № 2913/92 за срок от три месеца след датата на влизане в сила на настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 21 декември 2015 година.

            За Комисията,

            от името на председателя,

         Heinz ZOUREK

            Генерален директор на генерална дирекция „Данъчно облагане и митнически съюз“

      (1)  ОВ L 256, 7.9.1987 г., стр. 1.

      (2)  Регламент (ЕИО) № 2913/92 на Съвета от 12 октомври 1992 г. за създаване на Митнически кодекс на Общността (ОВ L 302, 19.10.1992 г., стр. 1).

      ПРИЛОЖЕНИЕ

                  Описание на стоките

                  Класиране (код по КН)

                  Основания

                  (1)

                  (2)

                  (3)

                  Продукт, състоящ се от месо на различни ракообразни и мекотели, както следва (в тегловни проценти):

                  1605 54 00

                  Класирането се определя от разпоредбите в общи правила 1 и 6 за тълкуване на Комбинираната номенклатура, от забележка 2 към глава 16 и от текстовете на кодове по КН 1605 и 1605 54 00.
                  Продуктът се състои от „морска храна“ (месо от различни ракообразни и мекотели), част от която е сурова или бланширана (позиция 0307), а друга част е приготвена (позиция 1605). Такова изделие се счита за приготвен продукт, като се има предвид, че готвенето изключва класиране в глава 3, тъй като продуктът, макар и частично, е бил приготвен чрез процес, който не е предвиден в посочената глава (вж. също така Обяснителните бележки към Хармонизираната система за глава 3, Общи разпоредби, пета алинея).
                  Тъй като тегловно преобладава месото от сепия и калмар, продуктът се класира чрез прилагане на забележка 2 към глава 16 в кода по КН от глава 16, съответстващ на преобладаващата част от приготвения продукт.
                  Поради това продуктът трябва да бъде класиран в код по КН 1605 54 00 като приготвено или консервирано месо от сепия и калмар.

                              —

                              сурови пипала от калмар и сепия

                  25

                              —

                              сурови ивици от калмар и сепия

                  20

                              —

                              сурови калмари на шайби

                  20

                              —

                              приготвени дребни жълти миди

                  20

                              —

                              бланширани скариди

                  15

                  Продуктът се предлага в замразено състояние (при температура – 20° C) в пликове от 1 kg (нетно тегло 800 g)


title: Регламент за изпълнение (ЕС) 2015/1322 на Съвета от 31 юли 2015 година за прилагане на член 11, параграфи 1 и 4 от Регламент (ЕС) № 753/2011 относно ограничителни мерки, насочени срещу определени лица, групи, предприятия и образувания, с оглед на положението в Афганистан

text:
               1.8.2015

               BG

               Официален вестник на Европейския съюз

               L 206/1

         РЕГЛАМЕНТ ЗА ИЗПЪЛНЕНИЕ (ЕС) 2015/1322 НА СЪВЕТА
   от 31 юли 2015 година
   за прилагане на член 11, параграфи 1 и 4 от Регламент (ЕС) № 753/2011 относно ограничителни мерки, насочени срещу определени лица, групи, предприятия и образувания, с оглед на положението в Афганистан
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 753/2011 на Съвета от 1 август 2011 г. относно ограничителни мерки, насочени срещу определени лица, групи, предприятия и образувания, с оглед на положението в Афганистан (1), и по-специално член 11, параграфи 1 и 4 от него,
   като има предвид, че:

               (1)

               На 1 август 2011 г. Съветът прие Регламент (ЕС) № 753/2011.

               (2)

               На 23 септември 2014 г. и 27 март 2015 г. комитетът на Съвета за сигурност на ООН, създаден съгласно точка 30 от Резолюция 1988 (2011) на Съвета за сигурност на ООН, измени списъка на лицата, групите, предприятията и образуванията, подлежащи на ограничителни мерки.

               (3)

               Поради това приложение I към Регламент (ЕС) № 753/2011 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕС) № 753/2011 се изменя, както е посочено в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 31 юли 2015 година.

            За Съвета

            Председател

         J. ASSELBORN

      (1)  ОВ L 199, 2.8.2011 г., стр. 1.

      ПРИЛОЖЕНИЕ

                  I.

                  Вписванията по-долу се добавят към списъка, поместен в приложение I към Регламент (ЕС) № 753/2011:
                  A.   Лица, свързани с талибаните

                              1.

                                 Abdul Basir Noorzai (известен още като:
                                 a) Haji Abdul Basir, б) Haji 'Abd Al-Basir, в) Haji Basir Noorzai, г) Abdul Baseer, д) Abdul Basir).

                                 Звание: хаджи. Адрес: Chaman, провинция Baluchistan, Пакистан. Дата на раждане: a) 1965 г., б) 1960 г., в) 1963 г. Място на раждане: провинция Baluchistan, Пакистан. Гражданство: Афганистан Паспорт №: Пакистански паспорт № AA 3829182. Национален идентификационен номер: пакистански национален идентификационен номер 5420124679187. Друга информация: собственик на дружеството Haji Basir and Zarjmil Company Hawala, което предоставя финансови услуги на талибаните в региона. Дата на посочване от ООН: 27.3.2015 г.
                              Допълнителни сведения от описателното обобщение на основанията за включване в списъка, предоставено от Комитета по санкциите:
                              Abdul Basir Noorzai е включен в списъка на 27 март 2015 г. съгласно точка 2 от Резолюция 2160 (2014) за „участие във финансирането, планирането, подпомагането, подготовката или извършването на актове или дейности от, във връзка със, под името на, от името на или в подкрепа на“ и „подпомагане по друг начин на актове или дейности на“ посочените и други лица, групи, предприятия и образувания, свързани с талибаните, като представляващи заплаха за мира, стабилността и сигурността на Афганистан.
                              Допълнителна информация:
                              Haji Abdul Basir (Basir) притежава и управлява дружеството Haji Basir and Zarjmil Company Hawala. Basir е разполагал с правомощия да прехвърля парични средства на талибаните и през последните няколко години е прехвърлил хиляди долари чрез своята „Hawala“ на членове на талибаните в региона. Basir е финансирал дейностите на талибаните чрез своята „Hawala“, прехвърлял е пари на талибански старейшини и е улеснявал пътуването на талибанските информатори.
                              Към 2012 г. Basir се смята за основното лице, обменящо пари за високопоставените ръководители на талибаните. Освен това през 2010 г. Basir е искал дарения за талибаните от постоянно пребиваващи в чужбина пакистански и афганистански граждани, живеещи в Япония, Обединените арабски емирства и Сингапур.

                        Б.   Образувания и други групи и предприятия, свързани с талибаните

                              1.

                                 Haji Basir and Zarjmil Company Hawala (известно още като:
                                 a) Haji Bashir and Zarjmil Hawala Company, б) Haji Abdul Basir and Zar Jameel Hawala, в) Haji Basir Hawala, г) Haji Baseer Hawala, д) Haji Abdul Basir Exchange Shop, е) Haji Basir and Zarjamil Currency Exchange, ж) Haji Zar Jamil, Haji Abdul Baseer Money Changer.

                                 Адрес: a) клон 1: Sanatan (вариант Sanatin) Bazaar, Sanatan Bazaar Street, в близост до Trench (вариант Tranch) Road, Chaman, провинция Baluchistan, Пакистан, б) клон 2: Quetta, Пакистан. в) клон 3: Lahore, Пакистан, г) клон 4: Peshawar, Пакистан, д) клон 5: Karachi, Пакистан, е) клон 6: Islamabad, Пакистан, ж) клон 7: провинция Kandahar, Афганистан, з) клон 8: провинция Herat, Афганистан, и) клон 9: провинция Helmand, Афганистан, й) клон 10: Дубай, Обединени арабски емирства, к) клон 11: Иран. Друга информация: а) Доставчик на парични услуги, използван от високопоставените ръководители на талибаните за прехвърляне на средства на талибанските командири в региона. б) Притежава се от Abdul Basir Noorzai. Дата на посочване от ООН: 27.3.2015 г.
                              Допълнителни сведения от описателното обобщение на основанията за включване в списъка, предоставено от Комитета по санкциите:
                              Дружеството Haji Basir and Zarjmil Company Hawala е включено в списъка на 27 март 2015 г. съгласно точка 2 от Резолюция 2160 (2014) за „участие във финансирането, планирането, подпомагането, подготовката или извършването на актове или дейности от, във връзка със, под името на, от името на или в подкрепа на“ и „подпомагане по друг начин на актове или дейности на“ посочените и други лица, групи, предприятия и образувания, свързани с талибаните, като представляващи заплаха за мира, стабилността и сигурността на Афганистан.
                              Допълнителна информация:
                              Дружеството Haji Basir and Zarjmil Company Hawala (Basir Zarjmil Hawala) в Chaman, провинция Baluchistan, Пакистан, се притежава от Abdul Basir Noorzai. То прехвърля пари на членове на талибаните в региона. Високопоставените ръководители на талибаните в региона са предпочитали да прехвърлят пари на талибанските командири чрез Basir Zarjmil Hawala и Haji Khairullah Haji Sattar Money Exchange.
                              През 2013 г. дружеството Basir Zarjmil Hawala е прехвърлило хиляди долари на талибанските командири в региона, улеснявайки финансирането на талибанските операции. През 2012 г. дружеството Basir Zarjmil Hawala е извършило сделки на стойност хиляди долари във връзка с оръжия и други оперативни разходи на талибаните.

                  II.

                  Вписването по-долу се заличава от списъка, поместен в приложение I към Регламент (ЕС) № 753/2011:
                  A.   Лица, свързани с талибаните

                              121.

                              Sangeen Zadran Sher Mohammad.


title: Регламент за изпълнение (ЕС) 2017/1896 на Комисията от 17 октомври 2017 година за разрешаване на употребата на препарат от ендо-1,3(4)-бета-глюканаза (ЕС 3.2.1.6) и ендо-1,4-бета-ксиланаза (ЕС 3.2.1.8), получени от Aspergillus niger (NRRL 25541), като фуражна добавка за пилета за угояване, кокошки носачки, свине за угояване, видове домашни птици с по-малко стопанско значение и видове свине с по-малко стопанско значение за угояване, за изменение на Регламент (ЕО) № 255/2005 и за отмяна на Регламент (ЕО) № 668/2003 (притежател на разрешението Andrés Pintaluba S.A.) (Текст от значение за ЕИП. )

text:
                  18.10.2017

                  BG

                  Официален вестник на Европейския съюз

                  L 267/1

            РЕГЛАМЕНТ ЗА ИЗПЪЛНЕНИЕ (ЕС) 2017/1896 НА КОМИСИЯТА
      от 17 октомври 2017 година
      за разрешаване на употребата на препарат от ендо-1,3(4)-бета-глюканаза (ЕС 3.2.1.6) и ендо-1,4-бета-ксиланаза (ЕС 3.2.1.8), получени от Aspergillus niger (NRRL 25541), като фуражна добавка за пилета за угояване, кокошки носачки, свине за угояване, видове домашни птици с по-малко стопанско значение и видове свине с по-малко стопанско значение за угояване, за изменение на Регламент (ЕО) № 255/2005 и за отмяна на Регламент (ЕО) № 668/2003 (притежател на разрешението Andrés Pintaluba S.A.)
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
      като има предвид, че:

                  (1)

                  В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).

                  (2)

                  В съответствие с Директива 70/524/ЕИО бе разрешена безсрочната употреба на препарата от ендо-1,3(4)-бета-глюканаза (ЕС 3.2.1.6) и ендо-1,4-бета-ксиланаза (ЕС 3.2.1.8), получени от Aspergillus niger (NRRL 25541), като фуражна добавка за пилета за угояване — с Регламент (ЕО) № 668/2003 на Комисията (3), и като фуражна добавка за кокошки носачки с Регламент (ЕО) № 255/2005 на Комисията (4). Впоследствие посоченият препарат беше вписан в Регистъра на фуражните добавки като съществуващ продукт в съответствие с член 10, параграф 1 от Регламент (ЕО) № 1831/2003.

                  (3)

                  В съответствие с член 10, параграф 2 от Регламент (ЕО) № 1831/2003 във връзка с член 7 от същия регламент беше подадено заявление за извършване на повторна оценка на препарата от ендо-1,3(4)-бета-глюканаза (EC 3.2.1.6) и ендо-1,4-бета-ксиланаза (EC 3.2.1.8), получени от Aspergillus niger (NRRL 25541), като фуражна добавка за пилета за угояване и за кокошки носачки, както и за разрешаване на употребата за свине за угояване и видове свине и домашни птици с по-малко стопанско значение с искане добавката да се класифицира в категорията „зоотехнически добавки“ в съответствие с член 7 от посочения регламент. Заявлението бе придружено от данните и документите, изисквани съгласно член 7, параграф 3 от Регламент (ЕО) № 1831/2003.

                  (4)

                  В становищата си от 11 юли 2013 г. (5) и 25 януари 2017 г. (6) Европейският орган за безопасност на храните („Органът“) заключи, че при предложените условия на употреба препаратът от ендо-1,3(4)-бета-глюканаза (EC 3.2.1.6) и ендо-1,4-бета-ксиланаза (EC 3.2.1.8), получени от Aspergillus niger (NRRL 25541), не се отразява неблагоприятно върху здравето на животните и на човека, нито върху околната среда. Органът също така заключи, че употребата на посочения препарат може да бъде ефикасна за подобряването на зоотехническите параметри при пилетата за угояване, кокошките носачки и свинете за угояване. Тъй като Органът също така счита, че начинът на действие на съдържащите се в добавката ензими може да се счита за сходен при видовете домашни птици с по-малко стопанско значение и видовете свине с по-малко стопанско значение, заключенията относно ефикасността при пилета за угояване, кокошки носачки и свине за угояване могат да се екстраполират за видовете домашни птици с по-малко стопанско значение, както и за видовете свине за угояване с по-малко стопанско значение. Органът не счита, че са необходими специални изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

                  (5)

                  При оценката на препарата от ендо-1,3(4)-бета-глюканаза (EC 3.2.1.6) и ендо-1,4-бета-ксиланаза (EC 3.2.1.8), получени от Aspergillus niger (NRRL 25541), беше установено, че предвидените в член 5 от Регламент (ЕО) № 1831/2003 условия за издаване на разрешение са изпълнени. Поради това употребата на посочения препарат следва да бъде разрешена съгласно предвиденото в приложението към настоящия регламент.

                  (6)

                  Тъй като няма съображения във връзка с безопасността, които да налагат незабавното прилагане на измененията в условията на разрешението, е целесъобразно да се предвиди преходен период, за да се даде възможност на заинтересованите страни да предприемат необходимото, за да спазят новите изисквания, произтичащи от разрешението.

                  (7)

                  Регламент (ЕО) № 255/2005 следва да бъде съответно изменен. Регламент (ЕО) 668/2003 следва да бъде отменен.

                  (8)

                  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

            ПРИЕ НАСТОЯЩИЯ РЕГЛАМЕНТ:
      Член 1
      Разрешаване
      Разрешава се употребата на посочения в приложението препарат, който принадлежи към категорията „зоотехнически добавки“ и към функционалната група „подобрители, увеличаващи смилаемостта на храната“, като добавка при храненето на животните, при спазване на условията, определени в същото приложение.
      Член 2
      Изменения на Регламент (ЕО) № 255/2005
      В приложение II към Регламент (ЕО) № 255/2005 вписване E 1601 за ендо-1,3(4)-бета-глюканаза ЕС 3.2.1.6 и ендо-1,4-бета-ксиланаза EC 3.2.1.8 се заличава.
      Член 3
      Отмяна
      Регламент (ЕО) № 668/2003 се отменя.
      Член 4
      Преходни мерки
      Посоченият в приложението препарат и съдържащите го фуражи, които са произведени и етикетирани преди 7 май 2018 г. в съответствие с правилата, приложими преди 7 ноември 2017 г., могат да продължат да се пускат на пазара и да се употребяват до изчерпване на складовите наличности.
      Член 5
      Влизане в сила
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 17 октомври 2017 година.

               За Комисията

               Председател

            Jean-Claude JUNCKER

         (1)  ОВ L 268, 18.10.2003 г., стр. 29.

         (2)  Директива 70/524/ЕИО на Съвета от 23 ноември 1970 г. относно добавките при храненето на животни (ОВ L 270, 14.12.1970 г., стр. 1).

         (3)  Регламент (ЕО) № 668/2003 на Комисията от 11 април 2003 г. относно постоянното разрешаване на добавки в храни за животни (ОВ L 96, 12.4.2003 г., стр. 14).

         (4)  Регламент (ЕО) № 255/2005 на Комисията от 15 февруари 2005 г. относно безсрочното разрешаване на определени добавки във фуражите (ОВ L 45, 16.2.2005 г., стр. 3).

         (5)  EFSA Journal (Бюлетин на ЕОБХ), 2013; 11(8):3322.

         (6)  EFSA Journal (Бюлетин на ЕОБХ), 2017; 15(3):4706.

         ПРИЛОЖЕНИЕ

                     Идентификационен номер на добавката

                     Наименование на притежателя на разрешението

                     Добавка

                     Състав, химична формула, описание, метод за анализ

                     Вид или категория на животните

                     Максимална възраст

                     Минимално съдържание

                     Максимално съдържание

                     Други разпоредби

                     Срок на валидност на разрешението

                     Единици за активност/kg пълноценен фураж със съдържание на влага 12 %

                        Категория: „зоотехнически добавки“. Функционална група: „подобрители, увеличаващи смилаемостта на храната“.

                     4a1601

                     Andrés Pintaluba S.A.

                     Ендо-1,3(4)-бета-глюканаза EC 3.2.1.6
                     и ендо-1,4-бета-ксиланаза EC 3.2.1.8

                        Състав на добавката:

                     Препарат от ендо-1,3(4)-бета-глюканаза (ЕС 3.2.1.6) и ендо-1,4-бета-ксиланаза (ЕС 3.2.1.8), получени от Aspergillus niger (NRRL 25541), с минимална активност: 1 100  U (1)/g за ендо-1,3(4)-бета-глюканаза и 1 600  U (2)/g за ендо-1,4-бета-ксиланаза.
                     (в твърдо състояние)

                        Характеристика на активното вещество:

                     Ендо-1,3(4)-бета-глюканаза (EC 3.2.1.6) и ендо-1,4-бета ксиланаза (EC 3.2.1.8), получени от Aspergillus niger (NRRL 25541).

                        Метод за анализ
                         (3)

                     За определянето във фуражната добавка и в премиксите на:

                                 —

                                 активността на ендо-1,3(4)-бета-глюканаза: колориметричен метод за измерване на редуциращата захар (глюкозни еквиваленти), освободени от действието на ендо-1,3(4)-бета-глюканаза върху ечемичен бета-глюканов субстрат в присъствието на 3,5-динитросалицилова киселина (DNS);

                                 —

                                 активността на ендо-1,4-бета-ксиланаза: колориметричен метод за измерване на редуциращата захар (глюкозни еквиваленти), освободени от действието на ендо-1,4-бета-ксиланаза върху овесен субстрат от ксилан в присъствието на 3,5-динитросалицилова киселина (DNS).

                           За определянето във фуражите на:

                                 —

                                 активността на ендо-1,3(4)-бета-глюканаза: колориметричен метод за измерване на деполимеризирани разтворими фрагменти, освободени от действието на ендо-1,3(4)-бета-глюканаза върху ечемичен азоглюкан;

                                 —

                                 активността на ендо-1,4-бета-ксиланаза: колориметричен метод за измерване на деполимеризирани разтворими фрагменти, освободени при действието на ендо-1,4-бета-ксиланаза върху азоксилан.

                     Пилета за угояване
                     Кокошки носачки
                     Свине за угояване
                     Видове домашни птици с по-малко стопанско значение
                     Видове свине с по-малко стопанско значение за угояване

                     —

                     Ендо-1,3(4)-бета-глюканаза 138 U
                     Ендо-1,4-бета-ксиланаза
                     200 U

                     —

                                 1.

                                 В упътването за употреба на добавката и премиксите се посочват условията на съхранение и устойчивостта при топлинна обработка.

                                 2.

                                 За потребителите на добавката и премиксите стопанските субекти в областта на фуражите установяват процедури за безопасна работа и организационни мерки за преодоляване на потенциалните рискове в резултат на употребата им. Когато тези рискове не могат да бъдат отстранени или сведени до минимум чрез споменатите процедури и мерки, добавката и премиксите трябва да се използват с лични предпазни средства, включително средства за защита на кожата и очите и за дихателна защита.

                     7.11.2027 г.

            (1)  1 U (единица) ендо-1,3(4)-бета-глюканаза е количеството ензим, което освобождава 1 микромол редуцираща захара (глюкозни еквиваленти) от овесен бета-глюкан на минута при температура 30 °С и pH 4

            (2)  1 U (единица) ендо-1,4-бета-ксиланаза е количеството ензим, което освобождава 1 микромол редуцираща захар (ксилозни еквиваленти) от овесен ксилан на минута при температура 30 °C и pH 4

            (3)  Подробна информация за методите за анализ може да бъде намерена на интернет адреса на референтната лаборатория: https://ec.europa.eu/jrc/en/eurl/feed-additives/evaluation-reports.


title: Регламент за изпълнение (ЕС) 2015/1598 на Комисията от 23 септември 2015 година за установяване на стандартни стойности при внос с цел определяне на входната цена на някои плодове и зеленчуци

text:
               24.9.2015

               BG

               Официален вестник на Европейския съюз

               L 248/43

         РЕГЛАМЕНТ ЗА ИЗПЪЛНЕНИЕ (ЕС) 2015/1598 НА КОМИСИЯТА
   от 23 септември 2015 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 септември 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  147,9

                  MK

                  49,2

                  TR

                  81,7

                  ZZ

                  92,9

                  0707 00 05

                  AR

                  98,4

                  TR

                  137,2

                  ZZ

                  117,8

                  0709 93 10

                  TR

                  138,3

                  ZZ

                  138,3

                  0805 50 10

                  AG

                  150,3

                  AR

                  138,6

                  BO

                  138,3

                  CL

                  99,5

                  UY

                  105,9

                  ZA

                  133,3

                  ZZ

                  127,7

                  0806 10 10

                  EG

                  179,9

                  TR

                  121,8

                  ZZ

                  150,9

                  0808 10 80

                  AR

                  104,4

                  BR

                  70,7

                  CL

                  187,0

                  NZ

                  131,4

                  US

                  113,3

                  ZA

                  143,5

                  ZZ

                  125,1

                  0808 30 90

                  AR

                  88,2

                  CL

                  148,3

                  CN

                  96,7

                  TR

                  120,6

                  ZA

                  106,4

                  ZZ

                  112,0

                  0809 30 10, 0809 30 90

                  MK

                  84,1

                  TR

                  150,0

                  ZZ

                  117,1

                  0809 40 05

                  BA

                  56,0

                  MK

                  53,5

                  XS

                  61,9

                  ZZ

                  57,1

         (1)  Номенклатура на държавите, определена с Регламент (ЕC) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) 2016/911 на Комисията от 9 юни 2016 година за определяне на технически стандарти за изпълнение по отношение на формата и съдържанието на описанието на споразуменията за вътрешногрупова финансова подкрепа в съответствие с Директива 2014/59/ЕС на Европейския парламент и на Съвета за създаване на рамка за възстановяване и преструктуриране на кредитни институции и инвестиционни посредници (Текст от значение за ЕИП)

text:
               10.6.2016

               BG

               Официален вестник на Европейския съюз

               L 153/25

         РЕГЛАМЕНТ ЗА ИЗПЪЛНЕНИЕ (ЕС) 2016/911 НА КОМИСИЯТА
   от 9 юни 2016 година
   за определяне на технически стандарти за изпълнение по отношение на формата и съдържанието на описанието на споразуменията за вътрешногрупова финансова подкрепа в съответствие с Директива 2014/59/ЕС на Европейския парламент и на Съвета за създаване на рамка за възстановяване и преструктуриране на кредитни институции и инвестиционни посредници
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2014/59/ЕС на Европейския парламент и на Съвета от 15 май 2014 година за създаване на рамка за възстановяване и преструктуриране на кредитни институции и инвестиционни посредници и за изменение на Директива 82/891/ЕИО на Съвета и директиви 2001/24/ЕО, 2002/47/ЕО, 2004/25/ЕО, 2005/56/ЕО, 2007/36/ЕО, 2011/35/ЕС, 2012/30/ЕС и 2013/36/ЕС и на регламенти (ЕС) № 1093/2010 и (ЕС) № 648/2012 на Европейския парламент и на Съвета (1), и по-специално член 26, параграф 2 от нея,
   като има предвид, че:

               (1)

               В глава III, дял II от Директива 2014/59/ЕС се определят правилата за споразуменията за предоставяне на вътрешногрупова финансова подкрепа между институция майка от Съюза или субект, посочен в член 1, параграф 1, буква б), в) или г) от Директива 2014/59/ЕС, и техните дъщерни предприятия в други държави членки или трети държави, които са институции или финансови институции, попадащи в обхвата на консолидирания надзор върху предприятието майка, при условие че получаващият подкрепата субект от групата отговаря на условията за ранна намеса. Това позволява прехвърляне на финансови средства в ситуация, при която даден субект от групата е изправен пред сериозни затруднения. За да вземат информирани инвестиционни решения, кредиторите и инвеститорите се нуждаят от прозрачност по отношение на рисковете и евентуалните задължения, произтичащи от тези споразумения, и шансовете за възстановяване на групата в резултат на споразумението за подкрепа. Поради това споразумението следва да бъде във формат, който е лесно достъпен за обществеността, подобен на този при финансовите отчети.

               (2)

               Общите условия на споразумението за вътрешногрупова финансова подкрепа, които трябва да бъдат оповестени, включват необходимата информация, като например максимален размер на подкрепата, принципите за изчисляване на размера на насрещната престация за предоставянето на финансова подкрепа, общо описание на матуритетния профил и максимален срок на предоставената под формата на заеми подкрепа. При оповестяването обаче следва да се отчете нуждата от поверителност по отношение на по-конкретната информация.

               (3)

               Настоящият регламент се основава на проектите за технически стандарти за изпълнение, представени от Европейския банков орган на Европейската комисия.

               (4)

               Европейският банков орган проведе обществени консултации по проектите на техническите стандарти за изпълнение, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от банковия сектор, създадена по силата на член 37 от Регламент (ЕС) № 1093/2010 на Европейския парламент и на Съвета (2),

         ПРИЕ НАСТОЯЩИЯ РЕГЛАМЕНТ:
   Член 1
   Формат на оповестяването
   Всяка институция, която е страна по сключено по член 19 от Директива 2014/59/ЕС споразумение за вътрешногрупова финансова подкрепа, оповестява информацията в съответствие с член 2 от настоящия регламент на своята интернет страница във формат, осигуряващ лесен достъп на обществеността.
   В случай че институцията оповестява финансови отчети на групата, оповестяването се извършва във формата, установен за включената във финансовите отчети неколичествена информация.
   Член 2
   Оповестявани елементи
   1.   Институциите оповестяват най-малко следната информация:

               а)

               наименованията на субектите от групата, които са страни по споразумение за вътрешногрупова финансова подкрепа;

               б)

               формата, която подкрепата може да приеме;

               в)

               при заем — целта, за която отпуснатият по заема капитал може да бъде използван;

               г)

               при гаранция — кои сделки и кои трети лица са потенциално обхванати;

               д)

               до каква степен задълженията за предоставяне на вътрешногрупова финансова подкрепа и правото на получаване на вътрешногрупова финансова подкрепа на всяка от страните по споразумението за вътрешногрупова финансова подкрепа са реципрочни; ако споразумението не е изцяло реципрочно, в информацията трябва да се посочат различните условия на споразумението, отнасящи се за различните страни;

               е)

               ограниченията на вътрешногруповата финансова подкрепа за всяка форма на подкрепа, обхваната от споразумението за финансова подкрепа;

               ж)

               принципите за изчисляване на размера на насрещната престация за предоставянето на вътрешногруповата финансова подкрепа и тяхната връзка с пазарните условия към момента на предоставяне на подкрепата;

               з)

               общо описание на ранга, матуритетния профил и максималния срок на предоставените като подкрепа заеми;

               и)

               общо описание на всякакви допълнителни задължения за изплащане;

               й)

               общо описание на обстоятелствата или показателите, свързани с приемащия и с предоставящия субект, които водят до предоставянето на подкрепата;

               к)

               общо описание на обезпечението, както и изисквания за допълнително обезпечение.

         Оповестяването обхваща информацията, приложима за съответния субект от групата, включително информация относно условията на споразумението, отнасяща се до други субекти от групата, когато това оповестяване може да засегне съответния субект от групата.
   Информацията, която не е приложима, се отбелязва като „неприложима“.
   2.   Оповестяването се придружава от декларация, че предоставянето на финансовата подкрепа е предмет на условията по член 23 от Директива 2014/59/ЕС при зачитане на правото на компетентния орган да забрани или ограничи предоставянето съгласно член 25 от Директива 2014/59/ЕС.
   Член 3
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 юни 2016 година.

            За Комисията

            Председател

         Jean-Claude JUNCKER

      (1)  ОВ L 173, 12.6.2014 г., стр. 190.

      (2)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).